ଦେଶକୁ ପହଞ୍ଚିବା ମାତ୍ରେ ମୋର୍ଚ୍ଚା ସମ୍ଭାଳିବ ରାଫେଲ ! ରଣନୀତି ପ୍ରସ୍ତୁତ କରୁଛି ବାୟୁସେନା - Prameya News7\nଦେଶକୁ ପହଞ୍ଚିବା ମାତ୍ରେ ମୋର୍ଚ୍ଚା ସମ୍ଭାଳିବ ରାଫେଲ ! ରଣନୀତି ପ୍ରସ୍ତୁତ କରୁଛି ବାୟୁସେନା\nନୂଆଦିଲ୍ଲୀ ୧୯।୦୭ଃ ଚୀନ ସହ ବଢୁଥିବା ବିବାଦ ମଧ୍ୟରେ ଏୟାର ଚିଫ ମାର୍ଶାଲ ଆରକେ ଏସ ଭଦୋରିଆ ଟପ୍ ଏୟାରଫୋର୍ସ କମାଣ୍ଡରଙ୍କ ସହିତ ଗୁରୁତ୍ବପୂର୍ଣ୍ଣ ବୈଠକ କରିବାକୁ ଯାଉଛନ୍ତି। ଦୁଇ ଦିନ ହେବାକୁ ଥିବା ଏହି ବୈଠକରେ ବାସ୍ତବିକ ନିୟନ୍ତ୍ରଣ ରେଖାରେ ସାଂପ୍ରତିକ ସ୍ଥିତିର ସମୀକ୍ଷା କରାଯିବ।\nବୈଠକରେ ଜୁଲାଇ ଶେଷ ସୁଦ୍ଧା ଦେଶକୁ ଆସୁଥିବା ରାଫେଲ ବିମାନକୁ ବାୟୁସେନାର ଅପରେସନରେ ସାମିଲ କରିବା ପ୍ରକ୍ରିୟା ଉପରେ ମଧ୍ୟ ଆଲୋଚନା ହେବ। ଏ ପର୍ଯ୍ୟନ୍ତ ଦୁନିଆରେ ଆଧୁନିକ ଲଢୁଆ ବିମାନ ମଧ୍ୟରୁ ଏକ ରାଫେଲ ବାୟୁସେନାରେ ସାମିଲ ହେଲେ ଭାରତୀୟ ବାୟୁସେନା ପଡୋଶୀ ଦେଶ ମୁକାବିଲାରେ ବହୁତ ସଶସ୍ତ ହୋଇଯିବ। ଏହା ବ୍ୟତୀତ ଏହାର ଉପସ୍ଥିତିରେ ଦକ୍ଷିଣ ଏସିଆରେ ଶତ୍ରୁ ଦେଶ ଉପରେ ମନୋବୈଜ୍ଞାନିକ ପ୍ରଭାବ ମଧ୍ୟ ପଡିବ।\nସୁଖୋଇ-୩୦ ଓ ମିରାଜ-୨୦୦୦ ସହିତ ରାଫେଲର ମୁତୟନ ନେଇ ହେବ ବିଚାର\nରାଫେଲ ଅତ୍ୟାଧୁନିକ ଜ୍ଞାନ କୌଶଳରେ ନିର୍ମିତ ଚତୁର୍ଥ ପିଢିର ଲଢୁଆ ବିମାନ। ବାୟୁସେନା ଦେଶର ଉତ୍ତର ସୀମାରେ ସୁଖୋଇ-୩୦ ଓ ମିରାଜ-୨୦୦୦ ସହି ରାଫେଲକୁ ମଧ୍ୟ ମୁତୟନ କରିବା ଉପରେ ବିଚାର କରୁଛି। ରାଫେଲ ସେନାରେ ସାମିଲ ହେଲେ ଭାରତର ମାରକ କ୍ଷମତା ବୃଦ୍ଧି ପାଇବ।\nଏହି ବୈଠକରେ ଭାରତ ସହିତ ଲାଗିଥିବା ଚୀନ ସୀମାରେ ଚୀନର ଗତିବିଧି ଉପରେ ମଧ୍ୟ ସମୀକ୍ଷା କରାଯିବ। ରିପୋର୍ଟ ଅନୁଯାୟୀ, ଦୁଇ ଦିନିଆ ଏହି ବୈଠକ ଜୁଲାଇ ୨୨ରେ ହେବାକୁ ଯାଉଛି। ଉଲ୍ଲେଖଯୋଗ୍ୟ ବାୟୁସେନା ଆଧୁନିକ ଲଢୁଆ ବିମାନର ପୂରା ୟୁନିଟ୍କକୁ ଅଗ୍ରଣୀ ପୋଷ୍ଟରେ ମୁତୟନ କରିଛି। ଏହି ବିମାନ ଲଦାଖର ଗଲଓ୍ବାନ ଉପତ୍ୟକାରେ ଦିନ ଓ ରାତିରେ ଅପରେସନ ଚଳାଇଛନ୍ତି। ପୂର୍ବ ଲଦାଖର ଏଲଏସି ନିକଟରେ ଆପାଚେ ହେଲିକପ୍ଟରକୁ ମଧ୍ୟ ମୁତୟନ କରାଯାଇଛି।
